Vier sterf in Limpopo-ongelukFoto verskaf deur Limpopo SAPD Die polisie in Lephalale (Ellisras) ondersoek ŉ saak van strafbare manslag ná vier persone Sondag omstreeks 17:00 dood is in ŉ ongeluk. “ŉ Toyota Yaris het glo van Marken in die rigting van Lephalale gery toe hy ŉ Ford Ranger, wat in die teenoorgestelde rigting gery het, reg van voor getref het,” het kol. Moatshe Ngoepe, woordvoerder van die polisie, gesê. Vyf persone, insluitend die bestuurder het in die Toyota Yaris gery. “Drie persone was in die wrak vasgekeer toe die aan die brand geslaan het. Een passasier is buite die motor aangetref en hy is op die toneel dood verklaar. Een persoon het ernstige beserings opgedoen en is na ŉ hospitaal geneem vir mediese behandeling.” Die bestuurder van die Ford Ranger en sy passasier het ook ernstige beserings opgedoen en is ook na ŉ hospitaal geneem vir mediese behandeling. Die oorsaak van die ongeluk is nog nie bekend nie. Die polisie se ondersoek duur voort. Die polisie is ook besig om die identiteit van die oorledenes vas te stel.